আগামী সোমবার, ১২ ডিসেম্বর সরকারিভাবে ঘোষণা করা হবে ২০১৬-র ব্যালন ডি’ওর ট্রফি কার হাতে উঠবে। কিন্তু তার এক সপ্তাহ আগে, মঙ্গলবার স্পেনের একটি সংবাদপত্র জানিয়ে দিল, লিওনেল মেসিকে টপকে এবছরের ব্যালন ডি’ওর জিতেছেন ক্রিশ্চিয়ানো রোনাল্ডো! চতুর্থবারের জন্য।
স্প্যানিশ সংবাদমাধ্যমের খবর যে, ফরাসি ফুটবল ফেডারেশনের বিচারে এবার বিশ্বের সেরা ফুটবলার হওয়ার দৌড়ে দ্বিতীয় হয়েছেন পাঁচবারের ব্যালন ডি’ওর জেতা লিওনেল মেসি। আর তৃতীয় আঁতোয়া গ্রিজম্যান। বিশেষজ্ঞদের মতে, রোনাল্ডোর ব্যালন ডি‘ওর জেতার মূল কারণ দু’টি। প্রথমত, রিয়াল মাদ্রিদের হয়ে গত মরসুমের চ্যাম্পিয়ন্স লিগ জেতা। দ্বিতীয়ত, পর্তুগালের হয়ে ইউরো কাপও জিতেছেন তিনি। 
তবে বার্সেলোনার প্রাক্তন কিংবদন্তি জাভি হার্নান্ডেজ বিস্মিত ক্রিশ্চিয়ানো রোনাল্ডোকে আয়কর বিতর্কে জড়িয়ে পড়তে দেখে। জাভি বলেছেন, ‘‘বুঝতে পারছি না রোনাল্ডোকে নিয়ে কী হচ্ছে। টাকার অঙ্কটা বিশাল! হয়তো পরামর্শদাতারা রোনাল্ডোকে এই বিষয়ে সঠিকভাবে পরিচালনা করতে পারেনি। আমি কিন্তু এই বিষয়ে কখনও আইন লঙ্ঘন করিনি।’’ 
বুধবার সান্তিয়াগো বের্নাবেউয়ে রোনাল্ডোরা নামছেন চ্যাম্পিয়ন্স লিগের গ্রুপ পর্বের ম্যাচে। প্রতিপক্ষ বরুসিয়া ডর্টমুন্ড। তার আগে হামেজ রদরিগেজকে নিয়ে অস্বস্তিতে ম্যানেজার জিনেদিন জিদান। হামেজকে নিয়মিত না খেলানোয় সমালোচিত হয়েছেন জিদান। মঙ্গলবার সাংবাদিক সম্মেলনে জিদান বলেছেন, ‘‘হামেজকে ফুটবলার হিসাবে শ্রদ্ধা করি। আমি চাই ও মাদ্রিদেই থাকুক। আমার সঙ্গে ওর কোনও বিবাদ নেই।’’
অপরাজিত য়ুভেন্তাস
চ্যাম্পিয়ন্স লিগের নক-আউট পর্বে ওঠা ইতিমধ্যে নিশ্চিত ম্যাসিমিলিয়ানো অ্যালেগ্রির দলের। কিন্তু বুধবার দিনামো জাগ্রেবের বিরুদ্ধে খেলতে নামার আগে কৌতূহল যে, এই টুর্নামেন্টে ঘরের মাঠে টানা ১৯ ম্যাচ অপরাজিত থাকার রেকর্ড য়ুভেন্তাস ধরে রাখতে পারে কি না।